# Autókölcsönzés - Általános szerződési feltételek

1. A jelen Mellékletben, vagy a Bérleti szerződésben foglaltak nem teljesítése, illetve megszegése esetén Bérbeadó jogosult a gépjármű bérbeadására létrejött bérleti szerződést ("Bérleti szerződés") azonnali hatállyal felmondani és a Bérleti szerződés tárgyát képező gépjárművet ("Gépjármű") előzetes figyelmeztetés nélkül a birtokába venni. Bérbeadó előbbi eljárásával összefüggésben Bérlőt, illetve a Gépjármű használatára jogosult személyt ("Használó") birtokvédelem nem illeti meg, továbbá Bérbeadó ezen eljárása nem tekinthető tilos önhatalomnak. Bérbeadó nem tartozik felelősséggel a Gépjárműben az előzőek szerinti birtokbavételkor fellelhető, a Bérlő, a Használó, avagy valamely harmadik személy tulajdonát képező dolgokban bekövetkezett károkért. A Bérbeadó felmondását nem köteles írásban megküldeni a Bérlőnek, a felmondás a Gépjármű előzőek szerinti birtokbavételére irányuló bérbeadói cselekménnyel, mint ráutaló magatartással jogszerűen közöltnek minősül.
2. Bérlő és Használó a Gépjárművet kizárólag az Európai Unió területén belül jogosult használni.
3. A Gépjárművet kizárólag olyan személy jogosult használni, aki a használat megkezdése időpontjában a 21. életévét már betöltötte, továbbá érvényes vezetői engedéllyel rendelkezik, és ezen engedélyt legalább egy éve szerezte.
4. Bérlő és Használó semmilyen körülmények között nem jogosult:
a) a Gépjármű vezetését a Bérbeadó előzetes írásbeli engedélye hiányában harmadik személynek átengedni;
b) a Gépjárművel bármilyen típusú versenyen, illetve vetélkedőn, vagy hasonló eseményen részt venni;
c) a Gépjárművet üzletszerűen személyszállításra használni, illetőleg azt albérletbe adni;
d) a Gépjárművet szeszesitaltól befolyásolt állapotban, avagy a vezetési képességre hátrányosan ható szer befolyása alatt, továbbá járművezetésre egyébként alkalmatlan állapotban vezetni.
A szerződésbe ütköző használat esetén Bérlő, illetve Használó az ebből eredő valamennyi következményért teljes körűen felel.
5. Az ún. bérleti nap a Gépjármű átvételének órájában kezdődő, folytatólagos, 24 órából álló időszak. A legrövidebb bérleti időtartam a bérleti díj megfizetése szempontjából egy bérleti nap. Abban az esetben, ha Használó a Gépjárművet előre nem bejelentetten a Bérbeadó és a Bérlő ("Szerződő Felek") által megállapodottnál egy órával később, vagy azt meghaladó késéssel szolgáltatja vissza, Bérbeadó a késedelem nyomán egy-egy újabb teljes bérleti napot számít fel; az egy órát el nem érő késedelem esetén Bérbeadó többletdíjat nem számít fel. Ha a késedelem a három bérleti napot meghaladja, Bérbeadó Bérlő, illetve Használó ellen haladéktalanul rendőrségi feljelentést tesz.
6. Bérlő, illetőleg Használó köteles megtéríteni Bérbeadónak minden olyan rendőrség, vagy más hatóság által kiszabott bírság, büntetés, illetve pótdíj – ideértve a meg nem fizetett parkolási díjat, illetve az autópálya-használattal kapcsolatos díjak megfizetésének elmulasztását is – következményeképpen előállott kárát, amelyet a Gépjárművel azon időszak alatt elkövetett valamely szabályszegés nyomán róttak ki, amely időszakban Bérlő a Gépjármű bérleti jogosultja volt, beleértve a tényleges visszaszolgáltatásig fennálló időszakot. 7. Bérlő, illetve Használó terhére esik továbbá a Gépjárműben hagyott, a Bérlő, a Használó, vagy pedig valamely harmadik személy tulajdonát képező bármely dolog, illetve a Gépjármű járulékos tartozékainak, valamint iratainak elvesztése, illetve megrongálódása is. Bérbeadó jogosult a Bérleti szerződés megszűnését követően a tudomására jutott bármely bírság, büntetés, vagy egyéb fizetési kötelezettséggel együtt járó marasztalás nyomán előállott kárát teljes egészében – választása szerint - a Bérlőre, illetőleg Használóra hárítani. Amennyiben a Bérlő, illetőleg a Használó a jelen pontban foglalt bírság, büntetés, illetve pótdíj megfizetésére vonatkozó kötelezettségének a Gépjármű Bérbeadó részére történő visszaadásáig nem tesz eleget, akkor a Bérlő, illetőleg a Használó köteles a Bérbeadónak a meg nem fizetett parkolási díjon, illetve az autópálya-használattal kapcsolatos pótdíjon felül minden egyes bírságra, büntetésre, illetve pótdíjra vonatkozó felszólítás után 2000 Ft adminisztrációs díjat megfizetni.
7. Bérbeadó a Bérlővel, illetve a Használóval szemben a Bérleti szerződés alapján fennálló, a Gépjármű szolgáltatására irányuló kötelezettségének a tőle elvárható legnagyobb gondossággal igyekszik eleget tenni, ugyanakkor – még előzetesen egyeztetett járműátadás esetén sem – tehető felelőssé az átadás esetleges késedelme, illetőleg a Bérbeadónak fel nem róható okból történő meghiúsulása esetén. Bérlő a bérlet lejártát legalább 24 órával megelőzően köteles Bérbeadó számára jelezni, ha a bérletet meg kívánja hosszabbítani, illetve, ha azt az eredetileg megállapodottnál korábban kívánja lezárni. Ellenkező esetben Bérbeadó a megfelelően meg nem hosszabbított bérlet nyomán előállott veszteséget teljes egészében Bérlőre hárítja, illetve a bérleti díjat a bérlet eredetileg megállapított teljes időtartamára felszámítja.
8. A Hosszú Távú Bérlet esetében, amennyiben a Bérlő (Használó) az egy hónapnál hosszabb időtartam lejártát megelőzően bármely okból a Gépjármű használatával felhagy, köteles a Bérbeadó által számára biztosított kedvezményes bérleti díj, illetve a Gépjármű(vek) kedvezmény nélküli rendes bérleti díja közti, a teljes bérleti időszakra vetített különbözet összegét Bérbeadó számára bánatpénzt címén megfizetni.
9. A Gépjárművet kizárólag a Bérleti szerződésben megjelölt, vezetői engedéllyel igazolt személyek vezethetik. Bérbeadó a Gépjármű vezetésére jogosultként kettőnél több személyt a Bérleti szerződés ún. kiegészítésén engedélyezhet. A Bérleti szerződést és a jelen Általános szerződési Feltételeket aláíró személy azzal a személlyel, illetve gazdasági társasággal, vagy más entitással, amelynek nevében a Bérleti szerződést aláírja, Bérbeadóval szemben teljes körűen és egyetemlegesen felel.
10. Bérlő a bérlet lezárultakor a Gépjárművel az átvételkori állapotnak megfelelő, rendeltetésszerű használatra alkalmas állapotban köteles Bérbeadó számára visszaszolgáltatni. Bérbeadó, mind a Gépjármű kiadásakor, mind pedig annak visszavételekor ún. állapotlapot állít ki, amelyet a Bérlő, valamint a Bérbeadó arra feljogosított alkalmazottja aláírásával lát el. Bérlő felelősséggel tartozik a bérlet során keletkezett sérülésekért abban az esetben is, ha a Gépjármű visszaszolgáltatásakor a Gépjármű ún. visszavételi állapotlapjának aláírását elmulasztja (pl. Gépjárművet félfogadási időn kívül adja le, vagy félfogadási időn belül történő leadás esetén a szemlét nem várja meg), illetve megtagadja.
11. Bérlő és Használó köteles a Gépjárművet a közlekedés szabályainak betartása mellett a tőle elvárható legnagyobb gondossággal és odafigyeléssel vezetni. Köteles továbbá a Gépjárművet, ha azt magára hagyja, megfelelő módon leparkolni, illetve lezárni, továbbá a jármű iratait minden körülmények között magánál tartani. Bérlő és Használó semmilyen körülmények között nem jogosult a szállítható személyek forgalmi engedélyben meghatározott számát meghaladó számú személyt a Gépjárműben szállítani. Abban az esetben, ha a Gépjárművet hivatalos intézkedése keretében valamely hatóság elszállította, Használó, illetve Bérlő erről haladéktalanul köteles Bérbeadót értesíteni; ilyen esetben a felmerült költségek – ideértve a bírság összegét is – Bérlőt, illetve Használót terhelik. Bérbeadó fenntartja a jogot arra, hogy egyes gépjárműveit műholdas védelmi rendszerrel lássa el. A Bérlő hozzájárul, hogy a Bérbeadó személyes adatait (beleértve a műholdas védelmi rendszer által nyert adatokat) a közöttük fennálló jogviszonnyal összefüggésben kezelje, beleértve azok hatóság, vagy a Gépjármű használata során bármely jogkövetkezmény kiszabására jogosult egyéb jogalany részére történő kiadását is.

12. Baleset esetén Bérlő (Használó) köteles a baleset bekövetkeztéről Bérbeadót telefonon, vagy más alkalmas módon haladéktalanul értesíteni. köteles gondoskodni az ún. Európai Baleseti Bejelentő nyomtatvány hiánytalan kitöltéséről, továbbá köteles haladéktalanul rendőri intézkedést kérni, valamint arról az eljáró rendőrtől igazolást kérni.
13. Amennyiben Bérlő, illetve Használó a fentiekben meghatározottakat megszegi, így pl. a balesetet késedelmesen, vagy hamis adatokat közölve jelenti, felelőssé tehető a baleset nyomán felmerült teljes kárért, illetve egyéb következményekért.

# Lopás és egyéb káresemény esetén szükséges teendők

14. A Gépjármű, vagy tartozékai ellopása esetén a Bérlő (Használó) köteles a rendőrséget és a Bérbeadót haladéktalanul értesíteni, feljelentést tenni, valamint a feljelentést, a kárbejelentőt, a Gépjármű forgalmi engedélyét és kulcsait haladéktalanul Bérbeadó rendelkezésére bocsátani.
Bérlő a Gépjármű eltulajdonítása esetén, ha a Gépjármű kulcsaival és/vagy irataival nem tud elszámolni, függetlenül attól, hogy a Bérleti szerződés megkötésekor a lopás elleni biztosítást megváltotta-e, a Gépjármű teljes értéke erejéig felelőssé tehető.

# Biztosítás

15. A Gépjármű bérleti díja magában foglalja a kötelező felelősségbiztosítást arra az esetre, ha Bérlő, illetve Használó bérlet során a Gépjárművel harmadik személynek kárt okoz., Bérlő (illetve Használó) káreseményenként a Gépjármű kategóriájának függvényében megállapított biztosítási önrész mértékiéig tartozik felelősséggel. A Szerződő Felek rögzítik, hogy Gépjárművel kapcsolatban felmerült bármely, 100 000 Ft-ot meg nem haladó kár esetén Bérbeadó nem köteles számlával igazolni a Gépjárművel kapcsolatos javítási költségként megjelölt összeget.
Bérlő, illetve használó felelősséggel tartozik azokért a Bérlet során a Gépjárműben keletkezett sérülésekért, illetve egyéb károkért is, amelyek keletkezésének körülményeiről nem rendelkezik ismeretekkel (pl. ismeretlen károkozó által okozott sérülés.) Ha a Gépjárműbe dolog elleni erőszakkal behatolnak, illetve azt ilyen módon megrongálják, a rendőrségi feljelentést Bérlő (illetve Használó) köteles megtenni. A biztosítás nem terjed ki a kerekek és a gumiköpenyek sérüléseire, valamint az utastérben és a Gépjármű alján keletkezett, továbbá a nem rendeltetésszerű használatból eredő sérülésekre.

………………………………………..…………

bérlő